b'\n_START_ARTICLE_\nDojen\xc4\x8dek\n_START_PARAGRAPH_\nDojen\xc4\x8dek (tudi dojenec) je otrok od 1. meseca do konca 12. meseca starosti. V starosti do enega meseca otroku pravimo novorojen\xc4\x8dek. V tej starosti otroka pogosto hranijo z materinim mlekom in zato poimenovanje izhaja iz besede\xc2\xa0\xc2\xbbdojenje\xc2\xab.\n_START_SECTION_\nTelesni razvoj\n_START_PARAGRAPH_\nPo treh do petih tednih se telesna te\xc5\xbea dojen\xc4\x8dka podvoji ter otrok zraste za okoli 15 cm. Ob prvem letu starosti otrok tehta okoli 10 kg, kar ustrezna pribli\xc5\xbeno trikratni porodni te\xc5\xbei , in je visok okoli 75 cm. Normalne vrednosti sicer niso strogo dolo\xc4\x8dene, temve\xc4\x8d gre za dolo\xc4\x8den razpon; razpon normalnih vrednosti je tem ve\xc4\x8dji, \xc4\x8dim starej\xc5\xa1i je otrok._NEWLINE_Razmerje dol\xc5\xbeine glave in preostalega telesa je okoli 1:4, medtem ko je pri odraslem okoli 1:8.\n_START_SECTION_\nZobitev\n_START_PARAGRAPH_\nDo zobitve (izra\xc5\xa1\xc4\x8danja zob) pride pri okoli 6 mesecih, vendar so razlike med otroci velike in zna\xc5\xa1ajo tudi ve\xc4\x8d mesecev. Praviloma najprej izrasteta prva spodnja, nato prva zgornja sekalca, sledita drugi sekalci (dvojke), nato ko\xc4\x8dniki in naposled \xc5\xa1e podo\xc4\x8dnika. Ob starosti enega leta ima otrok okoli 8-10 zob.\n_START_SECTION_\nRazvoj govora\n_START_PARAGRAPH_\nV prvih mesecih \xc5\xbeivljenja je dojen\xc4\x8dkovo ogla\xc5\xa1anje omejeno na ob\xc4\x8dasne krike kot izraz nelagodja. Pri okoli 3-4 mesecih za\xc4\x8dne otrok izgovarjati prve zloge in jih kmalu za\xc4\x8dne tudi ciljano uporabljati. V tem \xc4\x8dasu se motorika govornega aparata izbolj\xc5\xa1a in ob dopolnjenem enem letu starosti otrok pogosto \xc5\xbee lahko izgovarja enostavne dvozlo\xc5\xbene besede, na primer mama, ata.'